**აჭარის ავტონომიური რესპუბლიკის განათლების, კულტურისა და სპორტის სამინისტრო 2022 წელს განათლების მიმართულებით ახორციელებს ხუთ პროგრამას: საგანმანათლებლო დაწესებულებების ინფრასტრუქტურის გაუმჯობესება, ინვენტარით აღჭურვა და საჯარო სკოლის მოსწავლეების ტრანსპორტით უზრუნველყოფა, აჭარაში მოქმედი სახელმწიფო უმაღლესი საგანმანათლებლო დაწესებულებების სამეცნიერო კვლევითი საქმიანობის ხელშეწყობა და ინფრასტრუქტურის გაუმჯობესება, ზოგადი და პროფესიული განათლება , უმაღლესი განათლება, საჯარო სკოლების საპანსიონო მომსახურება, გაძლიერებული (ფიზიკა, მათემატიკა) და ინკლუზიური სწავლების ხელშეწყობა.**

**პროგრამა** - **საგანმანათლებლო დაწესებულებების ინფრასტრუქტურის გაუმჯობესება, ინვენტარით აღჭურვა და საჯარო სკოლის მოსწავლეების ტრანსპორტით უზრუნველყოფა** მოიცავს სამ ქვეპროგრამას.

**ქვეპროგრამის - საჯარო სკოლების ინფრასტრუქტურის გაუმჯობესება**  საანგარიშო პერიოდის დაზუსტებული გეგმა შეადგენს 3 796,9 ათას ლარს, საკასო ხარჯი 2 959,3 ათას ლარს.

საანგარიშო პერიოდში მიმდინარეობს 12 საჯარო სკოლის მშენებლობა და ორი საჯარო სკოლის რეაბილიტაცია, სულ გაწეული 2 900,6 ათასი ლარი.

სსიპ ნადიმ ართმელაძის სახელობის ხულოს მუნიციპალიტეტის სოფელ ბეღლეთის საჯარო სკოლა (მშენებლობა 2019-2023 წწ) - სამუშაოებს ახორციელებს შპს „ბალავარი ჯგუფი“, რომელიც დაფინანსებულია 76,5 ათასი ლარით. დასრულებულია მშენებლობა და კონსტრუქციული სამუშაოები, მიმდინარეობს მოსაპირკეთებელი სამუშაოები.

სსიპ ხულოს მუნიციპალიტეტის სოფელ განახლების საჯარო სკოლა (მშენებლობა 2019-2022 წწ) - სამუშაოებს ახორციელებს შპს „ბილდ მენეჯმენტი“, რომელიც დაფინანსებულია 54,0 ათასი ლარით. დასრულებულია სასწავლო კორპუსის მშენებლობა, მიმდინარეობს ფასადისა და ეზოს კეთილმოწყობითი სამუშაოები.

სსიპ ხულოს მუნიციპალიტეტის სოფელ კალოთის საჯარო სკოლა (მშენებლობა 2021-2022 წწ) - სამუშაოებს ახორციელებს შპს „პლაზმა“, რომელიც დაფინანსებულია 127,8 ათასი ლარით. მიმდინარეობს შენობის კონსტრუქციული სამუშაოების დასრულება.

სსიპ დაბა შუახევის საჯარო სკოლა (მშენებლობა და მეორე კორპუსის ნაწილობრივი რეაბილიტაცია 2019-2022 წწ) - სამუშაოებს ახორციელებს შპს „ნიკა“, რომელიც დაფინანსებულია 49,2 ათასი ლარით. დასრულებულია სასწავლო კორპუსის მშენებლობა, მიმდინარეობს შენობის და მიმდებარე ტერიტორიის კეთილმოწყობითი სამუშაოები.

სსიპ დაბა ქედის საჯარო სკოლის ძირითადი კორპუსის ნაწ/რეაბილიტაცია და სპორტული დარბაზის მშენებლობა (2019-2022 წწ) - სამუშაოებს ახორციელებს შპს „ნევ სტაილ ბილდინგი“, რომელიც დაფინანსებულია 439,4 ათასი ლარით, დასრულებულია სასწავლო კორპუსის რეაბილიტაცია, მიმდინარეობს სპორტული დარბაზის გადახურვა და კეთილმოწყობა.

სსიპ ხელვაჩაურის მუნიციპალიტეტის სოფელ ქედქედის საჯარო სკოლის მშენებლობა (2019-2022 წწ) - სამუშაოებს ახორციელებს შპს „მშენებელი 2016“, რომელიც დაფინანსებულია 710,8 ათასი ლარით. დასრულებულია სასწავლო კორპუსის მშენებლობა, მიმდინარეობს კეთილმოწყობის სამუშაოები.

სსიპ ხელვაჩაურის მუნიციპალიტეტის სოფელ ფერიის საჯარო სკოლა (მშენებლობა 2019-2022 წწ) - სამუშაოებს ახორციელებს შპს „მტმ“, რომელიც დაფინანსებულია 160,0 ათასი ლარით. დასრულებულია სასწავლო კორპუსის მშენებლობა, მიმდინარეოს ეზოს კეთილმოწყობა.

სსიპ ხელვაჩაურის მუნიციპალიტეტის სოფელ მახოს საჯარო სკოლის სპორტული და სააქტო დარბაზის მშენებლობა (2019-2022 წწ) - სამუშაოებს ახორციელებს შპს „ნიკა“, რომელიც დაფინანსებულია 319,6 ათასი ლარით. დასრულებულია მშენებლობა, მიმდინარეობს შიდა კეთილმოწყობითი სამუშაოები. მიმდინარეობს სპორტული და სააქტო დარბაზის შენობის დარჩენილი კეთილმოწყობითი სამუშაოები და ეზოს რეაბილიტაცია.

სსიპ ხელვაჩაურის მუნიციპალიტეტის სოფელ განთიადის საჯარო სკოლის ძირითადი კორპუსის ნაწილობრივი რეაბილიტაცია და სპორტული დარბაზის მშენებლობა (2021-2022 წწ) - სამუშაოებს ახორციელებს შპს „ძმები“, რომელიც დაფინანსებულია 191,8 ათასი ლარით. მიმდინარეობს სასწავლო კორპუსის რეაბილიტაცია და დასრულებულია სპორტული დარბაზის მშენებლობა და მიმდინარეობს მისი კეთილმოწყობა.

სსიპ ქობულეთის მუნიციპალიტეტის სოფელ ხუცუბნის საჯარო სკოლა (მშენებლობა 2020-2023 წწ) - სამუშაოებს ახორციელებს შპს „მტმ“, რომელიც დაფინანსებულია 281,8 ათასი ლარით. დასრულებულია შენობის საძირკვლის სამუშაოები, მიმდინარეობს კონსტრუქციის მშენებლობა.

სსიპ ქ. ბათუმის N6 ფიზიკა-მათემატიკის საჯარო სკოლის არსებული კორპუსის ნაწ/რეაბილიტაცია და მეორე კორპუსის მშენებლობა (2019-2022 წწ) - სამუშაოებს ახორციელებს შპს „ალიგატორი პროვაიდერ ჯორჯია“, რომელიც დაფინანსებულია 148,8 ათასი ლარით. დასრულებულია არსებული კორპუსის რეაბილიტაცია და ახალი შენობის მშენებლობა, მიმდინარეობს მიღება-ჩაბარების პროცედურები.

სსიპ ქალაქ ბათუმის N15 საჯარო სკოლა (რეკონსტრუქცია 2021-2024წწ) - სამუშაოებს ახორციელებს შპს „ალიგატორი“, რომელიც დაფინანსებულია 100,7 ათასი ლარით. სრულდება კონსტრუქციული სამუშაოები, დაიწყო ძველი კორპუსის რეაბილიტაცია.

სსიპ ქობულეთის მუნიციპალიტეტის სოფელ საჩინოს საჯარო სკოლის სახურავის მოწყობა - სამუშაოებს ახორციელებს შპს „მარდი“, რომელიც დაფინანსებულია 75,4 ათასი ლარით. შეიცვალა შენობის სახურავი.

სსიპ ქალაქ ბათუმის N2 საჯარო სკოლა (რეაბილიტაცია 2022 წ.) - სამუშაოებს ახორციელებს შპს „ბეგი ჯორჯია“, რომელიც დაფინანსებულია 164,8 ათასი ლარით. მიმდინარეობს შიდა სარემონტო სამუშაოები.

გაწეულია შვიდი საჯარო სკოლის საპროექტო-სახარჯთაღრიცხვო დოკუმენტაციის შესყიდვაზე 26,7 ათასი ლარი. ქვეპროგრამის კოორდინატორის შრომის ანაზღაურებასა და მივლინებაზე გაწეულია 32,0 ათასი ლარი.

აუთვისებლობა 837,6 ათასი ლარი ძირითადად გამოწვეულია იმით, რომ მიმდინარეობს ტენდერის პროცედურები სკოლების მშენებლობა-რეაბილიტაციის სამუშაოების შესყიდვაზე, რიგ შემთხვევაში ეს პროცედურები გაგრძელდა, შესაბამისად აღნიშნული თანხების ათვისება განხორციელდება მესამე კვარტალში.

ქვეპროგრამის შესრულების პროცენტი: 77,9 %

**ქვეპროგრამის - საჯარო სკოლების მატერიალური ბაზის გაუმჯობესება** საანგარიშო პერიოდის დაზუსტებული გეგმა შეადგენს 743,9 ათას ლარს, საკასო ხარჯი 200,7 ათასი ლარი.

შეძენილია 11 საჯარო სკოლისთვის მხატვრული ლიტერატურა თანხით 72,2 ათასი ლარი.

ღონისძიების - მომავლის განათლება ფარგლებში 2 საჯარო სკოლა ნაწილობრივ აღიჭურვა ტექნოლოგიების კომპლექტით (პროექტორები, პროექტორების ეკრანები და ხმის გამაძლიერებლები) თანხით 48,2 ათასი ლარი.

მუსიკალური ინსტრუმენტების შეძენაზე კომპანია „მიფასისთან“ გაფორმებულია ხელშეკრულება თანხით 70,0 ათას ლარზე. 16 საჯარო სკოლა აღჭურვილია მუსიკალური ინსტრუმენტებით. კომპანიას ავანსად ჩაერიცხა 35,0 ათასი ლარი. ხოლო დარჩენილი თანხის გადარიცხვა განხორციელდება საბოლოო მიღება-ჩაბარების აქტის გაფორმების შემდეგ.

ღინისძიება - სასკოლო ინვენტარი - დაგეგმილია 29 საჯარო სკოლის აღჭურვა სასკოლო მერხითა და სკამით. გაფორმდა ხელშეკრულება შპს „ტიფანთან“, რომელიც საანგარიშო პერიოდში დაფინანსებულია 45,3 ათასი ლარის ოდენობით.

გეგმასა და ფაქტს შორის თანხის აუთვისებლობა ძირითადად გამოწვეულია იმის გამო, რომ შპს „ტიფანმა“ საანგარიშო პერიოდში ვერ მოასწრო ხელშეკრულებით გათვალისწინებული საქონლის (სასკოლო მერხი და სკამი) სრულად მოწოდება, კომპანიას ერიცხება პირსგასამტეხლო, ყველა გადაცილებულ დღეზე, მოწოდების ბოლო ვადა განისაზღვრა მიმდინარე წლის ივლისის ბოლო. ივლისში უკვე მოწოდებულია სასკოლო მერხების და სკამების ნაწილი, რომლის ანაზღაურება მოხდება მესამე კვარტალში. შესყიდვა ხორციელდება კონსოლიდირებული ტენდერის ფარგლებში და ვადაგადაცილების თაობაზე ინფორმაცია მიწოდებულია სახელმწიფო შესყიდვის სააგენტოსთვის.

ქვეპროგრამის შესრულების პროცენტი: 27,0 %

**ქვეპროგრამის - საჯარო სკოლის მოსწავლეების ტრანსპორტით უზრუნველყოფა** საანგარიშო პერიოდის დაზუსტებული გეგმა შეადგენს 3 914,0 ათას ლარს, საკასო ხარჯი 3 556,3 ათას ლარს.

საანგარიშო პერიოდში განხორციელდა მოსწავლეთა ტრანსპორტით უზრუნველყოფა თანხით 3 545,7 ათასი ლარი. გაწეულია ქვეპროგრამის კოორდინატორის შრომის ანაზღაურებაზე 10,6 ათასი ლარი.

ქვეპროგრამის შესრულების პროცენტი: 90,9 %

**პროგრამა - აჭარაში მოქმედი სახელმწიფო უმაღლესი საგანმანათლებლო დაწესებულებების სამეცნიერო კვლევითი საქმიანობის ხელშეწყობა და ინფრასტრუქტურის გაუმჯობესება** მოიცავს ოთხ ქვეპროგრამას: სსიპ „ბათუმის შოთა რუსთაველის სახელმწიფო უნივერსიტეტი“, სსიპ „სასწავლო უნივერსიტეტი - ბათუმის სახელმწიფო საზღვაო აკადემია“, სსიპ „ბათუმის ხელოვნების სასწავლო უნივერსიტეტი“ და ა(ა)იპ - საქართველოს საპატრიარქოს წმიდა ტბელ აბუსერისძის სახელობის სასწავლო უნივერსიტეტი.

**ქვეპროგრამის - სსიპ „ბათუმის შოთა რუსთაველის სახელმწიფო უნივერსიტეტი“** საანგარიშო პერიოდისგეგმა შეადგენს 701,9 ათას ლარს, ხოლო ხარჯი კი - 501,9 ათას ლარს.

ქვეპროგრამის ფარგლებში განხორციელდა შემდეგი საქმიანობა:

სამეცნიერო-კვლევითი საქმიანობის ხელშეწყობის მიზნით დაფინანსდა აგრარული და მემბრანული ტექნოლოგიების ინსტიტუტის, ფიტოპათოლოგიისა და ბიომრავალფეროვნების ინსტიტუტისა და ნიკო ბერძენიშვილის ინსტიტუტის საქმიანობა - თანამშრომელთა შრომის ანაზღაურება - 494,6 ათასი ლარი. ასევე გაწეულია კოორდინატორის შრომის ანაზღაურებაზე - 7,3 ათასი ლარი.

ქვეპროგრამის ფარგლებში დაგეგმილი იყო ბსუ-ს საუნივერსიტეტო კლინიკის მშენებლობის სამუშაოების დაფინანსება, აღნიშნული სამუშაოების შესყიდვა ქვეპროგრამის ფარგლებში არ განხორციელდება, აჭარის ავტონომიური რესპუბლიკის 2022 წლის რესპუბლიკური ბიუჯეტის შესახებ“ აჭარის ავტონომიური რესპუბლიკის კანონში შეტანილი ცვლილების (გამოქვეყნების თარიღი 28.06.2022) გათვალისწინებით, რომლის თანახმადაც საუნივერსიტეტო კლინიკის მშენებლობის ნაცვლად დაფინანსდება სასწავლო კორპუსის მშენებლობა.

ქვეპროგრამის შესრულების პროცენტი: 71,5 %

**ქვეპროგრამის - სსიპ - სასწავლო უნივერსიტეტი-ბათუმის სახელმწიფო საზღვაო აკადემია** საანგარიშო პერიოდისგეგმა შეადგენს 764,0 ათას ლარს, ხოლო ხარჯი კი - 700,0 ათას ლარს.

საანგარიშო პერიოდში განხორციელდა სასწავლო სიმულატორების და მასთან დაკავშირებული შესაბამისი კომპიუტერული ტექნიკის შესყიდვა თანხით 700,0 ათასი ლარი.

უმაღლესი საგანმანათლებლო პროგრამების აკრედიტაციის მოთხოვნების შესაბამისად მიმდინარეობს ხანძარსაწინააღმდეგო ტრენაჟორის და სასწავლო ლაბორატორიების (ტრენაჟორების) შესყიდვის მოსამზადებელი პროცედურა;

დასკვნითი ეტაპზეა საკრუინგო კომპანიებთან სტუდენტთა პრაქტიკის დასაწყებად საჭირო ლოჯისტიკური საკითხების შეთანხმება, რომელიც უზრუნველყოფს სტუდენტთა საზღვაო პრაქტიკას ( LTD ELVICTOR CREW MANAGEMENT SERVICE და Reederei NORD GmbH საკრუინგო კომპანიებში.) სულ 12 სტუდენტი გაივლის სასწავლო პრაქტიკას;

ქვეპროგრამის შესრულების პროცენტი: 91,6%

**ქვეპროგრამის - სსიპ - ბათუმის ხელოვნების სასწავლო უნივერსიტეტი** საანგარიშო პერიოდისგეგმა შეადგენს 538,2 ათას ლარს, ხოლო ხარჯი კი - 492,7 ათას ლარს.

ქვეპროგრამის ფარგლებში განხორციელდა შემდეგი საქმიანობა:

დაფინანსებულია უნივერსიტეტში აკადემიური უმაღლესი პროფესიული, საბაკალავრო და სამაგისტრო პროგრამების განხორციელების მიზნით პროფესორ მასწავლებელების შრომის ანაზღაურება - 484,5 ათასი ლარი. ხოლო 8,2 ათასი ლარი გადახდილი იქნა მუსიკის მასწავლებლის მომზადების საგანმანათლებო პროგრამის აკრედიტაციის საფასური.

ქვეპროგრამის შესრულების პროცენტი: 91,5 %

**ქვეპროგრამის - ა(ა)იპ - საქართველოს საპატრიარქოს წმიდა ტბელ აბუსერისძის სახელობის სასწავლო უნივერისტეტის** საანგარიშო პერიოდის გეგმა შეადგენს 210,0 ათას ლარს, საკასო ხარჯი კი 107,5 ათასი ლარი.

ქვეპროგრამის ფარგლებში განხორციელდა შემდეგი საქმიანობა:

საანგარიშო პერიოდში განხორცილდა კომუნალური ხარჯების დაფარვა, თანხით 94,4 ათასი ლარი. მიმდინარეობს სასწავლო კორპუსის მიმდებარე ტერიტორიის მოწესრიგება - გაწეულია 13,1 ათასი ლარი. შეფერხდა კაპიტალური გრანტით გათვალისწინებული თანხების ათვისება. შეფერხება გამოიწვია იმ გარემოებამ, რომ დაგეგმილ სამუშაოებში შექმნილი საჭიროების გამო შეტანილი იქნა ცვლილება, რამაც გამოიწვია სამუშაოების განხორციელების გადავადება.

ქვეპროგრამის შესრულების პროცენტი: 51,2%

**პროგრამა** - **ზოგადი და პროფესიული განათლება** მოიცავს სამ ქვეპროგრამას, რომელთაგან საანგარიშო პერიოდში გეგმა გათვალისწინებულია ორ ქვეპროგრამაზე.

**ქვეპროგრამის - ვასწავლოთ მომავალი წარმატებისთვის** საანგარიშო პერიოდის გეგმა შეადგენს 180,0 ათას ლარს, საკასო ხარჯი 150,0 ათას ლარს.

ქვეპროგრამის ფარგლებში განხორციელდა შემდეგი საქმიანობა:

2022 წლის 6 თვეში ქვეპროგრამით გათვალისწინებული მაღალმთიანი აჭარის (ქედა, შუახევი, ხულო) საჯარო სკოლებში არსებული სხვადასხვა საგნის მასწავლებლის დეფიციტის შესავსებად სულ დასაქმებულია 25 პედაგოგი.

ქვეპროგრამის შესრულების პროცენტი: 83,3 %

**ქვეპროგრამის - კონკურსები და ოლიმპიადები** საანგარიშო პერიოდის გეგმა შეადგენს 145,0 ათას ლარს, საკასო ხარჯი 51,5 ათასი ლარი.

დაფინანსდა ლიტერატურული მარათონი, სახვითი ხელოვნების კონკურსი, ესეების კონკურსი და სპორტული შეჯიბრება. თანხა გაწეულია 38,7 ათასი ლარი.

დაფინანსდა 5 სასკოლო კლუბის ინიციატივა - თანხით 10,0 ათასი ლარი.

შეძენილია ბრენდირებული სასაჩუქრე საქონელი (ჩანთა, დიპლომი) 2021 წელს კონკურსებში გამარჯვებული მოსწავლეების დაჯილდოვების მიზნით თანხით 2,8 ათასი ლარი.

ქვეპროგრამის ფარგლებში მიმდინარე პერიოდში დაგეგმილი იყო 2021 წელს კონკურსებსა და ოლიმპიადაში გამარჯვებული მოსწავლეების დაჯილდოვების მიზნით პლანშეტების (100 ცალი), ყურსასმენების (7 ცალი), პორტატული დამტენის (7 ცალი) და ლეპტოპების (32 ცალი) შესყიდვა, თუმცა შესყიდვის რეგულაციებიდან გამომდინარე პროცესი გახანგრძლივდა.

ქვეპროგრამის შესრულების პროცენტი: 35,5 %

**პროგრამა** - **უმაღლესი განათლება** მოიცავს ოთხ ქვეპროგრამას:

**ქვეპროგრამის - სტუდენტთა დახმარება** საანგარიშო პერიოდის გეგმა შეადგენს 770,0 ათას ლარს, საკასო ხარჯი 725,4 ათას ლარს.

ქვეპროგრამის ფარგლებში უმაღლესი განათლების ხელშეწყობის მიზნით დაფინანსდა 668 ბენეფიციარის სწავლება თანხით 725,4 ათასი ლარი.

ქვეპროგრამის შესრულების პროცენტი: 94,2 %

**ქვეპროგრამის - უმაღლესი განათლების ხელშეწყობა** საანგარიშო პერიოდის გეგმა შეადგენს შეადგენს 60,0 ათას ლარს, საკასო ხარჯი 56,8 ათას ლარს.

ქვეპროგრამის ფარგლებში განხორციელდა შემდეგი საქმიანობა:

საანგარიშო პერიოდში დაფინანსდა ერთი კონფერენცია თანხით 38,9 ათასი ლარი და დაფინანსდა 6 აპლიკანტის სამეცნიერო ღონისძიებებიში მონაწილეობა თანხით 17,9 ათასი ლარი.

ქვეპროგრამის შესრულების პროცენტი: 94,7

**ქვეპროგრამის - ტექნიკური, საბუნებისმეტყველო და ჰუმანიტარული მიმართულებების ხელშეწყობა** საანგარიშო პერიოდის გეგმა შეადგენს 10,0 ათას ლარს, საკასო ხარჯი - 7,0 ათას ლარს.

ქვეპროგრამის ფარგლებში განხორციელდა 7 სტუდენტის ერთჯერადი ფინანსური დახმარება, რომლებიც სწავლობენ საქართველოში ავტორიზებულ უმაღლეს საგანმანათლებლო დაწესებულებებში აკადემიური უმაღლესი განათლების პირველი საფეხურის აკრედიტებულ უმაღლეს საგანმანათლებლო პროგრამაზე STEM (მეცნიერება, ტექნოლოგიები, ინჟინერია, მათემატიკა) მიმართულებით.

ქვეპროგრამის ფარგლებში მონაწილეთა შერჩევა ხორციელდება კონკურსის საფუძველზე. მიმდინარე პერიოდში შერჩეულ იქნა 7 სტუდენტი. დარჩენილი რესურსის ათვისება განხორციელდება საანგარიშო წლის ბოლომდე.

ქვეპროგრამის შესრულების პროცენტი: 70,0 %

**ქვეპროგრამის - სწავლა საზღვარგარეთ** საანგარიშო პერიოდის დაზუსტებული გეგმა შეადგენს 570,9 ათას ლარს, საკასო ხარჯი 568,2 ათას ლარს.

ქვეპროგრამის ფარგლებში განხორციელდა შემდეგი საქმიანობა:

საანგარიშო პერიოდში დაფინანსდა 22 სტუდენტის სწავლა საზღვარგარეთ თანხით 542,5 ათასი ლარით. დაფინანსდა 3 უცხოელის სტაჟირება და 2 სტაჟიორის გაგზავნა, სულ გაწეულია 17,0 ათასი ლარი. ორგანიზება გაეწია უცხოელი სტაჟიორების მიღების ღონისძიებას თანხით 1,4 ათასი ლარი. გაწეულია კოორდინატორის შრომის ანაზღაურებაზე 7,3 ათასი ლარი.

ქვეპროგრამის შესრულების პროცენტი: 99,5%

**საჯარო სკოლების საპანსიონო მომსახურება, გაძლიერებული (ფიზიკა, მათემატიკა) და ინკლუზიური სწავლების ხელშეწყობა** მოიცავს სამ ქვეპროგრამას, საანგარიშო პერიოდში გეგმა გათვალისწინებულია ორ ქვეპროგრამაზე.

**ქვეპროგრამის - საპანსიონო მომსახურების მქონე საჯარო სკოლების ხელშეწყობა** საანგარიშო პერიოდისგეგმა შეადგენს 199,3 ათას ლარს, ხოლო ხარჯი კი - 153,7 ათას ლარს.

ქვეპროგრამის ფარგლებში განხორციელდა შემდეგი საქმიანობა:

საპანსიონო მომსახურების მქონე საჯარო სკოლები: სსიპ „სოფელ სალიბაურის საჯარო სკოლა“, სსიპ „ჩაისუბნის N2 საჯარო საკოლა“, სსიპ „ქედის მუნიციპალიტეტის ფრიდონ თურმანიძის სახელობის სოფელ მერისის საჯარო სკოლა“ და სსიპ „დაბა შუახევის საჯარო სკოლა“ დაფინანსდა 153,7 ათასი ლარით, რაც ძირითადად მოიცავს ადმინისტრაციული პერსონალის შრომის ანაზღაურებას და მიმდინარე ხარჯებს. ქვეყანაში შექმნილი კოვიდ პანდემიით გამოწვეული შეზღუდვების გამო პანსიონებში არ ხორციელდებოდა აღსაზრდელთა კვებით მომსახურება.

ქვეპროგრამის შესრულების პროცენტი: 77,1 %

**ქვეპროგრამის - გაძლიერებული (ფიზიკა, მათემატიკა) და ინკლუზიური სწავლების ხელშეწყობა** საანგარიშო პერიოდისგეგმა შეადგენს 378,3 ათას ლარს, ხოლო ხარჯი კი - 224,3 ათას ლარს.

ქვეპროგრამის ფარგლებში განხორციელდა შემდეგი საქმიანობა:

ქ.ბათუმის N26 საჯარო სკოლაში ინკლუზიური სწავლება განხორციელდა სპეციალური საგანმანათლებლო საჭიროების მქონე 40 მოსწავლისათვის. სსიპ ქალაქ ბათუმის N3 საჯარო სკოლაში განხორციელდა შემოქმედებითი უნარების განვითარება-არტ-თერაპია და ინკლუზიური სპორტი მხედველობის დარღვევის მქონე 8 მოსწავლისათვის. სსიპ ქალაქ ბათუმის N17 საჯარო სკოლაში განხორციელდა აუტისტური სპექტრის 6 მოსწავლისათვის საგანამანათლებლო მომსახურება - შშმ მოსწავლეები სასწავლო პროცესის განმავლობაში უზრუნველყოფილი არიან მათვის საჭირო სასწავლო-საგანმანათლებლო მომსახურებით. ქ. ბათუმის #6 გაძლიერებული ფიზიკა/მათემატიკის სკოლაში სწავლების კურსს გადის 135 მოსწავლე. სულ გაწეულია 217,0 ათასი ლარი.

გაწეულია ქვეპროგრამის კოორდინატორის შრომის ანაზღაურებაზე 7,3 ათასი ლარი.

154,0 ათასი ლარის აუთვისებელობა გამოწვეულია - სსიპ ქალაქ ბათუმის ფიზიკა-მათემატიკის გაძლიერებული სწავლების N6 საჯარო სკოლის მიერ სხვადასხვა კაპიტალური ხარჯების აუთვისებლობით, სატენდერო პროცედურების ჩავარდნის გამო, რომლის ათვისება განხორციელდება საანგარიშო წლის ბოლომდე.

ქვეპროგრამის შესრულების პროცენტი: 59,3 %

**აჭარის ავტონომიური რესპუბლიკის განათლების, კულტურისა და სპორტის სამინისტრო 2022 წელს კულტურის განვითარება, ხელშეწყობა და პოპულარიზაციის მიმართულებით ახორციელებს ოთხ პროგრამას.**

**პროგრამა - კულტურის პოპულარიზაცია და შემოქმედებითი პროცესების მხარდაჭერა** მოიცავს ორ ქვეპროგრამას.

**ქვეპროგრამის - პროექტების მხარდაჭერა, ფესტივალების და ღონისძიებების ორგანიზება** საანგარიშო პერიოდისდაზუსტებულიგეგმა შეადგენს 253,9 ათას ლარს, საკასო ხარჯი 86,8 ათას ლარს.

ქვეპროგრამის ფარგლებში ხელი შეეწყო რეგიონში ხელოვნებისა და კულტურის 8 ღონისძიების ორგანიზების უზრუნველყოფას თანხით 78,3 ათასი ლარი:

1. თეატრის საერთაშორისო დღისადმი მიძღვნილი ღონისძიების ორგანიზება - 9,6 ათასი ლარი;

2. ქ. ბათუმის N1 საჯარო სკოლის სტუდია „'სარკეს“ ქ.თბილისში, სპექტაკლის -„ბაკულას ღორები“' - ჩვენების ორგანიზების ფარგლებში კვება, სატრანსპორტო და სასტუმროს მომსახურება - 9,5 ათასი ლარი;

3. ტრენინგების ორგანიზება ლოტბარებისა და ქორეოგრაფებისთვის - 6,7 ათასი ლარი;

4. ღონისძიების - „XVII საერთაშორისო სააღდგომო ფესტივალის საღამო ბათუმში“ - ორგანიზება - 5,7 ათასი ლარი;

5. ფესტივალისთვის - „InterchanGE” „გაცვლა“ - სხვადასხვა სახის სარეკლამო მასალის დამზადება და მოწოდება - 12,2 ათასი ლარი;

6. საქართველოს დამოუკიდებლობის დღისადმი მიძღვნილი ღონისძიების ორგანიზება - 20,0 ათასი ლარი;

7. ზაფხულის ტურისტული სეზონის ოფიციალური გახსნის ღონისძიების ფარგლებში ქ.

ბათუმის ბულვარის მიმდებარე ტერიტორიაზე თეატრალიზებული ღონისძიების - „ქუჩის თეატრის“ - წარმოდგენის ორგანიზება - 10,0 ათასი ლარი;

8. კულტურის სფეროს მოღვაწეთათვის ერთჯერადი ფულადი ჯილდოს გაცემა თეატრალური საზოგადოების მიერ გამოვლენილ ნომინაციებში - 4,6 ათასი ლარი;

გაწეულია ქვეპროგრამის კოორდინატორის შრომის ანაზღაურებაზე 8,5 ათასი ლარი.

საანგარიშო პერიოდში განხორციელდა აჭარის ავტონომიური რესპუბლიკის ადმინისტრაციულ ტერიტორიაზე ჩასატარებელი ფესტივალების საგრანტო კონკურსი, დაფინანსდება 10 ფესტივალი, გაფორმებულია საგრანტო ხელშეკრულებები. გამარჯვებული ფესტივალები შინაარსის მიხედვით განხორციელდება მესამე და მეოთხე კვარტლებში. შესაბამისად მოხდება დაფინანსებაც.

ამასთან შეუძლებელია წინასწარ განისაზღვროს, რომელი პროექტები გამოვლინდება გამარჯვებულად, შესაბამისად, ვერ განისაზღვრება ღონისძიებების ჩატარებისა და ანგარიშსწორების განხორციელების ზუსტი პერიოდი.

ქვეპროგრამის შესრულების პროცენტი: 34,2 %

**ქვეპროგრამის - ახალი ინდივიდუალური შემოქმედებითი პროექტების ხელშეწყობა -** საანგარიშო პერიოდისგეგმა შეადგენს 90,0 ათას ლარს, საკასო ხარჯი 22,6 ათას ლარს.

საანგარიშო პერიოდში ღონისძიების სახვითი, გამოყენებითი და მულტიმედიური ხელოვნების მხარდაჭერის მიზნით დაიბეჭდა და გამოიცა ზაზა ხალვაშის ჩანაწერებისა და კინოსცენარების ორტომეული, თანხით - 7,8 ათასი ლარი;

განხორციელდა ახალი შემოქმედებითი პროექტების მხარდაჭერის საგრანტო კონკურსი, რომლის ფარგლებშიც საგრანტო წესით დაფინანსდება 20 პროექტი. აღნიშნული პროექტებიდან საანგარიშო პერიოდში ჩატარდა და შესაბამისად ანგარიშსწორება განხორციელდა 2 პროექტზე თანხით - 14,8 ათასი ლარით. დარჩენილი თანხის ათვისება განხორციელდება მე-3 და მე-4 კვარტლებში, რადგანაც ღონისძიებები გაიმართება მესამე და მოეთხე კვარტლებში.

ქვეპროგრამის შესრულების პროცენტი: 25,1 %

**პროგრამის - ფოლკლორის პოპულარიზაცია და ხელშეწყობა** საანგარიშო პერიოდის გეგმა შეადგენს 85,0 ათას ლარს, საკასო ხარჯი 17,2 ათას ლარს.

სასცენო სამოსის შესყიდვაზე გამოცხადებული იქნა ტენდერი, რომელიც დასრულდა 31 მარტს, აპრილის თვეში შ.პ.ს „კაზმულთან“ გაფორმდა ხელშეკრულება თანხით 40,8 ათასი ლარი (აქედან - 29,4 ათასი ლარი, ხულოს, შუახევის, ქედის, ხელვაჩაურის და ქობულეთის კულტურის კულტურის ცენტრებთან არსებული ფოლკლორული ანსამბლებისთვის, ხოლო 11,4 ლარი - 2021 წელს საოჯახო ანსამბლების კონკურსში გამარჯვებული ანსამბლებისთვის, სულ 6 ანსამბლი), ავანსად გაცემულია 14,5 ათასი ლარი. საქონლის ეტაპობრივად მოწოდების შემდეგ განხორციელდება თანხის სრული ათვისება.

საოჯახო ანსამბლების კონკურსის ორგანიზება და ხელშეწყობა ფარგლებში შეძენილ იქნა ქართული ხალხური საკრავები (სულ შესყიდულია - 9 მუსიკალური ინსტრუმენტი) - თანხით 2,7 ათასი ლარი, რომლებიც გადაეცემა 2021 წელს გამარჯვებულ საოჯახო ანსამბლებს.

საქართველოს ფოლკლორის სახელმწფო ცენტრის ორგანიზებით ივნისში ჩატარდა საქართველოს ფოლკლორის ეროვნული ფესტივალის პირველი ტური აჭარის რეგიონში, სადაც მონაწილეობას ღებულობდნენ: სიმღერისა და ცეკვის ანსამბლები, ინდივიდუალური შემსრულებლები, საოჯახო ანსამბლები, რეწვის ოსტატები, მთქმელები, შემგროვებლები და სხვა, ამიტომ პროგრამის ფარგლებში დაგეგმილი „საოჯახო ანსამბლების კონკურსი“ განხორციელდება მიმდინარე წლის მეოთხე კვარტალში.

ქვეპროგრამის შესრულების პროცენტი: 20,2 %

**პროგრამის - კულტურის სფეროს წარმომადგენელთა პროფესიული განვითარების ხელშეწყობა** საანგარიშო პერიოდის დაზუსტებული გეგმა შეადგენს 52,4 ათას ლარს, ხოლო საკასო ხარჯი 3,2 ათას ლარს.

პროგრამის ფარგლებში განხორციელდა შემდეგი საქმიანობა:

საანგარიშო პერიოდში აჭარის ადმინისტრაციულ ტერიტორიაზე მოქმედი კულტურისა და ხელოვნების სფეროს წარმომადგენლების (როგორც იურიდიული, ისე ფიზიკური პირები) პროფესიული დონის ამაღლებისა და კულტურის სფეროში საერთაშორისო თანამშრომლობის განვითარების მიზნით დაფინანსდა 1 ღონისძიება - ლაშა კუკულაძის ღონისძიებაში Honey Loops (ჰანი ლუპს) Berlin მონაწილეობის მიზნით მისი ტრანსპორტირებითა და სასტუმროში/აპარტამენტში განთავსების უზრუნველყოფა - 3,2 ათასი ლარი;

საერთაშორისო ფესტივალებში, კონკურსებში, გამოფენებში და სხვა ღონისძიებებში მონაწილეობის ხელშეწყობის ფარგლებში დაიგეგმა 3 ღონისძიება, მიმწოდებლებთან გაფორმებულია ხელშეკრულებები, ფინანსური რესურსის ათვისება მოხდება მე-3 კვარტალში.

საანგარიშო პერიოდში მიმდინარეობდა მუშაობა კინოხელოვნების განვითარების საგრანტო კონკურსის პირობების შემუშავებასა და სახელოვნებო განათლების, სამუზეუმო საქმიანობის ხელშემწყობი პროექტების დაგეგმვაზე. ღონისძიებების გეგმა-გრაფიკიდან გამომდინარე და ფინანსური რესურსის ათვისება მოხდება მე-3 და მე-4 კვარტალში.

**პროგრამის - კულტურის დაწესებულებების ინფრასტრუქტურის გაუმჯობესება** საანგარიშო პერიოდის გეგმა შეადგენს 59,6 ათას ლარს, ხოლო საკასო ხარჯი 7,5 ათას ლარს.

პროგრამა ითვალისწინებს კულტურის დაწესებულებების ინფრასტრუქტურის გაუმჯობესებას. სსსმ პირებისათვის ადაპტირებას და ახალი სახელოვნებო სკოლის მშენებლობას (პროექტირება, სანებართვო მოსაკრებელი, ექსპერტიზა).

სსიპ „აჭარის მელიტონ კუხიანიძის სახელობის სიმღერისა და ცეკვის სახელმწიფო აკადემიური ანსამბლი„არსიანი“ შენობის რეაბილიტაციაზე გამოცხადებულია ტენდერი საპროექტო-სახარჯთაღრიცხვო დოკუმენტაციის შეძენაზე.

მიმდინარეობს სახელოვნებო სკოლის მშენებლობის პროექტის შეთანხმება ქ. ბათუმის მერისათან, შესაბამისად მშენებლობაზე ტენდერი გამოცხადდება შეთანხმების შემდეგ. პროექტი მასშტაბურია და ამ ეტაპზე თანხმდება უსაფრთხოების ნაწილი უფლებამოსილ ორგანოსთან.

გაწეულია პროგრამის კოორდინატორის შრომის ანაზღაურებაზე 7,5 ათასი ლარი.

პროგრამის შესრულების პროცენტი: 12,6 %

**კულტურული მემკვიდრეობის დაცვის, განვითარებისა და პოპულარიზაციის მიზნით სსიპ „აჭარის კულტურული მემკვიდრეობის დაცვის სააგენტო“ 2022 წელს ახორციელებს ორ ქვეპროგრამას, კულტურული მემკვიდრეობის მართვას, რომელიც წარმოადგენს ადმინისტრაციულ ხარჯებს და ქვეპროგრამას - კულტურული მემკვიდრეობის შენარჩუნება და განვითარება.**

**ქვეპროგრამის - კულტურული მემკვიდრეობის შენარჩუნება და განვითარება** საანგარიშო პერიოდის გეგმა შეადგენს 290,0 ათას ლარს, საკასო ხარჯი 177,9 ათას ლარს.

მიმდინარეობს აჭარაში არსებული ოთხი ავარიულ მდგომარეობაში მყოფი კულტურული მემკვიდრეობის ძეგლის სარეაბილიტაციო სამუშაოები - 116,6 ათასი ლარი, შეძენილია კულტურული მემკვიდრეობის ძეგლების სარეაბილიტაციო სამუშაოების 4 საპროექტო- სახარჯთაღრიცხვო დოკუმენტაცია -57,0 ათასი ლარი.

საინფორმაციო-მარკეტინგული ღონისძიებების ფარგლებში ჩატარდა ძეგლებისა და ისტორიული ადგილების საერთაშორისო დღისადმი მიძღვნილი კონფერენცია - 4,3 ათასი ლარი.

112,1 ათასი ლარის აუთვისებლობა გამოწვეულია:

1) 20,0 ათასი ლარი - არქეოლოგიური კვლევა ძიება აჭარაში. ექსპედიციის დასაწყებად საჭირო ნებართვის მიღება ვერ მოხერხდა დაგეგმილ პერიოდში. ნებართვა გაიცა ივლისის თვეში, შესაბამისად არქეოლოგიური კვლევა ძიება ჩატარდება მომდევნო კვარტალში.

2) 15,7 ათასი ლარი - ფინანსური რესურსის მობილიზების მიზნით აღარ განხორციელდა მუზეუმების საერთაშორისო დღესთან დაკავშირებით მასშტაბური ღონისძიებების ჩატარება, რის სანაცვლოდაც მესამე კვარტალში იგეგმება რომაული ფესტივალის ჩატარება. აქვე აღსანიშნავია, რომ მუზეუმების საერთაშორისო დღესთან დაკავშირებით ღონისძიება განხორციელდა სხვა უწყების მიერ.

3) 15,0 ათასი ლარი - კომპანიის მიერ ქ. ბათუმში, თავდადებულის ქ. N10 მდებარე ავარიულ მდგომარეობაში მყოფი კულტურული მემკვიდრეობის ძეგლის სარეაბილიტაციო სამუშაოების საპროექტო დოკუმენტაციის წარმოდგენა ვერ განხორციელდა ხელშეკრულებით გათვალისწინებულ ვადაში. შესაბამისად დაერიცხა პირგასამტეხლო. კომპანიამ ვალდებულება შეასრულა ივლისის თვეში. შესაბამისად ანგარიშსწორება განხორციელდება ივლისის თვეში.

4) 61,4 ათასი ლარი - კომპანიის მიერ ქ. ბათუმში, ფარნავაზ მეფის ქ. N36 მდებარე ავარიულ მდგომარეობაში მყოფი კულტურული მემკვიდრეობის ძეგლის სარეაბილიტაციო სამუშაოების შესრულება წარმოდგენილი იქნა საანგარიშო პერიოდში, მაგრამ სააგენტოს მიერ სამუშაოების შემოწმება და ანგარიშსწორება ვერ მოესწრო დაგეგმილ პერიოდში. ანგარიშწორება განხორციელდება ივლისის თვეში.

ქვეპროგრამის შესრულების პროცენტი: 61,3 %

**სპორტის განვითარების ხელშეწყობისა და პოპულარიზაციის მიზნით სპორტის დეპარტამენტი 2022 წელს ახორციელებს ორ პროგრამას, სპორტის სფეროს მართვას, რომელიც წარმოადგენს ადმინისტრაციულ ხარჯებს და პროგრამას - სპორტის ხელშეწყობა.**

**პროგრამის - სპორტის ხელშეწყობის ფარგლებში ხორციელდება ოთხი ქვეპროგრამა.**

**ქვეპროგრამის - სპორტული ღონისძიებები** საანგარიშო პერიოდის დაზუსტებული გეგმა შეადგენს 977,0 ათას ლარს, საკასო ხარჯი 975,9 ათას ლარს.

ქვეპროგრამის ფარგლებში დაფინანსდა აჭარის ჩემპიონატების, პირველობებისა და სასწავლო-საწვრთნო შეკრებების ჩატარება, მსოფლიო და ევროპის ჩემპიონატებში, სხვადასხვა საერთაშორისო და რესპუბლიკურ ტურნირებში აჭარის გუნდებისა და სპორტსმენების მონაწილეობა. საანგარიშო პერიოდში კალენდარული გეგმის თანახმად ჩატარდა აჭარაში მოქმედი 39 ფედერაციის 239 ღონისძიება და გაწეული იქნა ხარჯი 975,9 ათასი ლარი.

ქვეპროგრამის შესრულების პროცენტი: 99,9 %

**ქვეპროგრამის - აჭარის ნაკრები გუნდების წევრთა, მთავარ და პირად მწვრთნელთა მიერ მიღწეული განსაკუთრებული წარმატებების წასახალისებლად ერთჯერადი ფულადი ჯილდოები** საანგარიშო პერიოდის გეგმა შეადგენს 240,0 ათას ლარს, საკასო ხარჯი 204,9 ათას ლარს.

აჭარაში მოქმედი სპორტული ფედერაციის 186 სპორტსმენსა და მწვრთნელს სხვადასხვა რანგის ჩემპიონატებსა თუ პირველობებში მიღწეული წარმატებებისათვის ქვეპროგრამის ფარგლებში გადაეცა ერთჯერადი ფულადი ჯილდო თანხით 167,3 ათასი ლარი.

გაწეული იქნა 37,6 ათასი ლარი 2021 წლის დავალიანების დასაფარად, კერძოდ, 35 გამარჯვებულ სპორტსმენსა და მწვრთნელზე.

ქვეპროგრამის შესრულების პროცენტი: 85,4 %

**ქვეპროგრამის - სათამაშო და ინდივიდუალურ სახეობათა განვითარების ხელშეწყობა** საანგარიშო პერიოდის გეგმა შეადგენს 447,1 ათას ლარს, საკასო ხარჯი 388,0 ათას ლარს. ქვეპროგრამის ფარგლებში განხორციელდა შემდეგი საქმიანობა:

6 თვის განმავლობაში ჩატარდა 36 სასწავლო-საწვრთნო შეკრება წყალბურთში, ხელბურთში, ფრენბურთში, ფეხბურთში, ინდორ ჰოკეიში, კალათბურთში, ძალოსნობაში, მშვილდოსნობაში, ძიუდოში და თავისუფალ ჭიდაობაში. ღონისძიებების პროცესში მონაწილეები უზრუნველყოფილი იყვნენ ტრანსპორტით, სასტუმროთი და კვებით. ჩასატარებელი ღონისძიებების ზედამხედველობისა და საორგანიზაციო საკითხების მოგვარების მიზნით თითოეული სახეობების მიხედვით სპორტის დეპარტამენტის მიერ შრომითი ხელშეკრულებით აყვანილი იქნა 10 კოორდინატორი.

ქვეპროგრამის შესრულების პროცენტი: 86,8 %

**ქვეპროგრამის - მწვრთნელთა, მსაჯთა და სპორტსმენთა სოციალური მხარდაჭერა და წახალისება** საანგარიშო პერიოდის გეგმა შეადგენს 90,8 ათას ლარს, საკასო ხარჯი 90,6 ათას ლარს. ქვეპროგრამის ფარგლებში განხორციელდა შემდეგი საქმიანობა:

2022 წლის ექვსი თვის განმავლობაში ყოველთვიური 187,50 ლარიანი დახმარება გაეწია 73 ბენეფიციარს (82,1 ათასი ლარი), იუბილეებისა და სხვა ღირსშესანიშნავ თარიღებთან დაკავშირებით მატერიალური მხარდაჭერა გაეწია 11 ბენეფიციარს - სულ თანხით 6,5 ათასი ლარი. 2 სპორტის დამსახურებულ მუშაკის გარდაცვალების გამო მათ ოჯახს გაეწია ერთჯერადი დახმარება, სულ გაწეულია 2,0 ათასი ლარი.

ქვეპროგრამის შესრულების პროცენტი: 99,8 %

**სსიპ „ახალგაზრდული რეგიონული ცენტრი“ 2022 წელს ახორციელებს ხუთ პროგრამას, აქედან „ახალგაზრდული რეგიონული ცენტრის“ პროგრამას, რომელიც წარმოადგენს ადმინისტრაციულ ხარჯებს და 4 პროგრამას.**

**პროგრამის - არაფორმალური განათლებისა და თავისუფალი დროის სწორად მართვის ხელშეწყობის** ფარგლებში ხორციელდება ორი ქვეპროგრამა.

**ქვეპროგრამის - ლაშქრობა და ბანაკები** საანგარიშო პერიოდის გეგმა შეადგენს 68,9 ათას ლარს, საკასო ხარჯი 26,7 ათას ლარს.

ღონისძიება „ლაშქრობის“ განსახორციელებლად გამოცხადდა ელექტრონული ტენდერი და გაფორმებული იქნა ხელშეკრულება 47,5 ათას ლარზე. ჩატარდა ლაშქრობის ორი ტური თანხით 23,3 ათასი ლარი. სულ იგეგმება დამატებით სამი ტურის ჩატარება, თითოეულ ნაკადში მონაწილეობას მიიღებს 20 ახალგაზრდა.

ღონისძიებაზე „წამო მთაში“ გამოცხადდა ელექტრონული ტენდერი და გაფორმებული იქნა ხელშეკრულება 14,4 ათას ლარზე, აღნიშნული ღონისძიების ფარგლებში ივლისის თვიდან იგეგმება ქალაქად მცხოვრები ახალგაზრდების გაგზავნა მაღალმთიან მუნიციპალიტეტებში, თავიანთ თანატოლებთან 10 დღემდე ვადით;

ღონისძიებაზე „შემეცნებითი ტურები“ საანგარიშო პერიოდში გამოცხადდა ელექტრონული ტენდერი და გაფორმებული იქნა ხელშეკრულება 58,0 ათას ლარზე. წლის განმავლობაში დაგეგმილია ოთხი ტურის ჩატარება, საქართველოს სხვადასხვა კუთხეებში. ერთი ტური ჩატარდა სვანეთის მუნიციპალიტეტში, რომლის თანხის ანაზღაურება განხორციელდება ივლისის თვეში.

ღონისძიების „ლიდერთა სკოლა“ ფარგლებში მიმდინარეობს წინამოსამზადებელი სამუშაოები, ღონისძიება განხორციელდება მესამე და მეოთხე კვარტალში.

გაწეულია გაწეულია ქვეპროგრამის კოორდინატორების შრომის ანაზღაურებაზე 3,4 ათასი ლარი.

ქვეპროგრამის შესრულების პროცენტი: 38,7 %

**ქვეპროგრამის - გართობა და შემეცნება** საანგარიშო პერიოდის გეგმა შეადგენს 7,3 ათას ლარს, საკასო ხარჯი 6,7 ათას ლარს.

გაწეულია ქვეპროგრამის კოორდინატორების შრომის ანაზღაურებაზე 6,7 ათასი ლარი.

ქვეპროგრამის შესრულების პროცენტი: 91,8 %

**პროგრამის - ახალგაზრდობის ცნობიერების ამაღლება და მოხალისეობრივი საქმიანობის ხელშეწყობის** ფარგლებში ხორციელდება ორი ქვეპროგრამა.

**ქვეპროგრამის - კონფერენციები და ფორუმები** საანგარიშო პერიოდის გეგმა შეადგენს 28,2 ათას ლარს, საკასო ხარჯი საკასო ხარჯი 26,9 ათას ლარს.

საანგარიშო პერიოდში საერთაშორისო პროექტებსა და ღონისძიებებში მონაწილეობის მხარდაჭერა ღონისძიების ფარგლებში დაფინანსდა 13 ბენეფიციარი 20,7 ათასი ლარით.

გაწეულია ქვეპროგრამის კოორდინატორების შრომის ანაზღაურებაზე 6,2 ათასი ლარი.

ქვეპროგრამის შესრულების პროცენტი: 95,4 %

**ქვეპროგრამის - მოხალისეობა** საანგარიშო პერიოდის გეგმა შეადგენს 18,6 ათას ლარს, საკასო ხარჯი 5,5 ათასი ლარი.

ღონისძიების „მოხალისეობა“ ფარგლებში მოხალისეობრივი კულტურის და სხვადასხვა სოციალური აქტივობების განსახორციელებლად შეიქმნა YRC კლუბი, რომელშიც ერთიანდება 30 ბენეფიციარი.

შეძენილია მოხალისეთა ეკიპირებისათვის სხვადასხვა დანიშნულების საქონელი, დაგეგმილია მოხალისეთა გადამზადების მიზნით საერთაშორისო გამოცდილების მქონე მასწავლებელ - თანაგამზიარებელის ჩამოყვანა. თანხის ანაზღაურება განხორციელდება მესამე კვარტალში.

გაწეულია ქვეპროგრამის კოორდინატორის შრომის ანაზღაურებაზე 5,5 ათასი ლარი.

ქვეპროგრამის შესრულების პროცენტი: 29,6 %

**პროგრამის - კარიერული განვითარებისა და ახალგაზრდული ინიციატივების მხარდაჭერა** ფარგლებში ხორციელდება ორი ქვეპროგრამა.

**ქვეპროგრამის - კარიერული განვითარების ხელშეწყობა** საანგარიშო პერიოდის გეგმა შეადგენს 20,3 ათას ლარს, საკასო ხარჯი 20,2 ათასი ლარი.

„კარიერული განვითარების მხარდაჭერა“ ღონისძიების ფარგლებში სხვადასხვა ორგანიზაციებთან გაფორმებული იქნა ხელშეკრულებები ახალგაზრდების ანაზღაურებად სტაჟირებასთან დაკავშირებით, ღონისძიების ფარგლებში გათვალისწინებულია დასაქმებული ახალგაზრდების ანაზღაურების წილის თანადაფინანსება. საანგარიშო პერიოდში სსიპ ახალგაზრდობის რეგიონულ ცენტრში ახალგაზრდების მიერ შემოვიდა 51 განცხადება, მათგან დამსაქმებლების მოთხოვნების გათვალისწინებით შერჩეული და დასაქმებული იქნა 12 ახალგაზრდა თანხით 13,6 ათასი ლარი.

გაწეულია ქვეპროგრამის კოორდინატორის შრომის ანაზღაურებაზე 6,6 ათასი ლარი.

ქვეპროგრამის შესრულების პროცენტი: 99,5 %

**ქვეპროგრამის - ახალგაზრდული ინიციატივების მხარდაჭერა** საანგარიშო პერიოდის გეგმა შეადგენს 48,9 ათას ლარს, საკასო ხარჯი 3,9 ათასი ლარი.

საანგარიშო პერიოდში ღონისძიების "ახალგაზრდა მეწარმეებისა და სტარტაპერების მხარდაჭერა" გრანტების შესახებ საქართველოს კანონის შესაბამისად მიმდინარეობს წინამოსამზადებელი სამუშაოები.

ქვეპროგრამით გათვალისწინებული ღონისძიების „ახალგაზრდა მეწარმეებისა და სტარტაპერების მხარდაჭერა“ ეფექტურად განხორციელებისთვის საჭირო დარჩა ქვეპროგრამაში ცვლილების შეტანა, რომლის მიხედვითაც გაგრძელდება პროექტი და დაფინანსება მოხდება მესამე კვარტალში.

ქვეპროგრამის წინამოსამზადებელი სამუშაოებისთვის აყვანილი იქნა კოორდინატორი, გაწეულია ქვეპროგრამის კოორდინატორის შრომის ანაზღაურებაზე 3,9 ათასი ლარი.

ქვეპროგრამის შესრულების პროცენტი: 8,0 %

**პროგრამის - ახალგაზრდობის ინტელექტუალურ-კულტურული განვითარების მხარდაჭერა** ფარგლებში ხორციელდება ორი ქვეპროგრამა.

**ქვეპროგრამის - ინტელექტუალური თამაშები** საანგარიშო პერიოდის გეგმა შეადგენს 44,6 ათას ლარს, საკასო ხარჯი 28,9 ათასი ლარი.

საანგარიშო პერიოდში „რა? სად? როდის?“ ღონისძიებების ფარგლებში ჩატარდა რეგულარული სასკოლო ჩემპიონატის შუალედური ეტაპები. საკასო ხარჯი შეადგენს 24,3 ათას ლარს.

ღონისძიება დებატ კლუბისთვის მიმდინარეობს წინამოსამზადებელი სამუშაოები.

გაწეულია ქვეპროგრამის კოორდინატორის შრომის ანაზღაურებაზე 4,6 ათასი ლარი.

ქვეპროგრამის შესრულების პროცენტი: 64,8 %

**ქვეპროგრამის - კულტურა და ხელოვნება** საანგარიშო პერიოდის გეგმა შეადგენს 42,2 ათას ლარს, საკასო ხარჯი 42,2 ათასი ლარი.

საანგარიშო პერიოდში განხორციელდა ქვეპროგრამით გათვალისწინებული ღონისძიებები ფოტოგრაფიის ხელოვნება და გრაფიკული დიზაინის კურსი, რომლებშიც ჩართული იყო 100 მდე ახალგაზრდა. საკასო ხარჯი შეადგენს 36,9 ათას ლარს.

წინამოსამზადებელი სამუშაოებისათვის აყვანილი იქნა კოორდინატორი, გაწეულია ქვეპროგრამის კოორდინატორის შრომის ანაზღაურებაზე 5,3 ათასი ლარი.

ქვეპროგრამის შესრულების პროცენტი: 100,0 %

**აჭარის ავტონომიური რესპუბლიკის განათლების, კულტურისა და სპორტის სამინისტროს საქვეუწყებო დაწესებულება - საარქივო სამმართველო 2022 წელს ახორციელებს ერთ პროგრამას - საარქივო ფონდის დაცვა, შენახვა, გაუმჯობესება, რომელიც მოიცავს ორ ქვეპროგრამას: საარქივო სამმართველოს მართვა და მომსახურების მიწოდება, რომელიც წარმოადგენს ადმინისტრაციულ ხარჯებს, ასევე ქვეპროგრამას - საარქივო დოკუმენტების ელექტრონული არქივის შექმნა.**

**ქვეპროგრამის - საარქივო დოკუმენტების ელექტრონული არქივის შექმნა** საანგარიშო პერიოდის გეგმა შეადგენს 156,8 ათას ლარს, შესრულება შეადგენს 132,2 ათას ლარს. ქვეპროგრამის ფარგლებში განხორციელდა შემდეგი საქმიანობა:

ხელშეკრულებით აყვანილია პერსონალი, რომელიც ახორციელებს საარქივო დოკუმენტების ელექტრონულ ფორმატში გადაყვანას, ხარჯი გაწეულია 132,2 ათასი ლარი.

გაფორმებულია კომპიუტერული ტექნიკის შესყიდვაზე ხელშეკრულება, ტექნიკის მიღება განხორციელდება მესამე კვარტალში.

ქვეპროგრამის შესრულების პროცენტი: 84,3 %